Potrivit unui comunicat transmis al Inspectoratului General pentru Imigrări (IGI), poliţiştii de imigrări din Sibiu au depistat şase cetăţeni din Republica Moldova, care desfăşurau activităţi lucrative fără forme legale.

Pe numele lor au fost emise decizii de returnare sub escortă, fiind conduşi la frontieră.

Totodată, la ieşirea din ţară a fost instituit consemn de nepermitere a intrării în România pe o perioadă de 6 luni pentru fiecare cetăţean străin.

„Poliţiştii au depistat, la o societate comercială cu obiect de activitate – Restaurante, patru femei şi doi bărbaţi cu vârste cuprinse între 18 şi 27 ani, din Republica Moldova, desfăşurând activităţi lucrative fără aviz de angajare”, au transmis reprezentanţii IGI.

În urma verificărilor, poliţiştii au constatat că cei şase au intrat legal pe teritoriul României, în baza paşapoartelor şi a acordului de desfiinţare a regimului de viză pentru cetăţenii moldoveni, însă nu au respectat reglementările referitoare la angajarea în muncă.